נבחרת אוקראינה בכדורגל

נבחרת אוקראינה בכדורגל היא נבחרת הכדורגל הלאומית של אוקראינה. הוקמה בתחילת שנות ה-90 לאחר שאוקראינה הכריזה על עצמאותה בעקבות פירוק ברית המועצות. נבחרת אוקראינה שיחקה את משחקה הראשון נגד הונגריה ב-29 באפריל 1992. לפני כן, כדורגלנים אוקראיניים היו חלק מנבחרת ברית המועצות, והובילו אותה להישגים מרשימים, כמו במונדיאל 1986 וביורו 1988. בשנים הראשונות לאחר הקמת הנבחרת העדיפו חלק מהשחקנים האוקראינים כמו ויקטור אונופקו, אולג סלנקו ואנדריי קנצ'לסקיס לשחק בנבחרת רוסיה. הדירוג הנוכחי של נבחרת אוקראינה ברשימת הדירוג של פיפ"א, הוא המקום ה-24 בעולם, נכון ל-19 בספטמבר 2024; הניקוד הוא 1,548.29 – עלייה של נקודה אחת לעומת ניקוד קודם. דירוג השיא 11 נמדד לראשונה בפברואר 2007, והדירוג הנמוך ביותר 132 נמדד לראשונה בספטמבר 1993. על אף שבנבחרת אוקראינה שיחקו לאורך השנים מספר כישרונות גדולים, כדוגמת אנדריי שבצ'נקו, סרהי רברוב ואנטולי טימושיוק, עד לשנת 2006 לא הצליחה להעפיל לא למונדיאל ולא לאליפות אירופה: במוקדמות מונדיאל 1998 הפסידה הנבחרת לקרואטיה, במוקדמות יורו 2000 הפסידה הנבחרת לסלובניה, ובמוקדמות מונדיאל 2002 הפסידה לנבחרת גרמניה. לאחר הכישלון במוקדמות יורו 2004, מונה אולג בלוחין להיות מאמן הנבחרת. תחת הדרכתו של בלוחין, העפילה הנבחרת לראשונה לגביע העולם בכדורגל ב-2006. במשחק הבכורה הובסה אוקראינה 0:4 על ידי ספרד, אולם ניצחה במשחקיה הבאים את ערב הסעודית 4:0 ואת תוניסיה 1:0, ועלתה לשמינית הגמר. בשלב זה היא ניצחה בדו-קרב פנדלים את שווייץ ועלתה לרבע הגמר, שבו הפסידה 0:3 לנבחרת איטליה, שזכתה מאוחר יותר בטורניר. אוקראינה לא הצליחה להעפיל ליורו 2008 ולמונדיאל 2010. הנבחרת השתתפה ביורו 2012, אותו אירחה בצוותא עם פולין, אך הודחה כבר בשלב הבתים. היא פתחה את משחקיה בניצחון 1–2 על שוודיה מצמד שערים של אנדריי שבצ'נקו אך בהמשך הפסידה 0–2 לצרפת ו-0–1 לאנגליה וסיימה במקום השלישי בבית. במוקדמות מונדיאל 2014 סיימה אוקראינה במקום השני בבית והעפילה לשלב הפלייאוף מול צרפת. אוקראינה ניצחה 0–2 במשחק הראשון, אך הפסידה 0–3 במשחק הגומלין ולא העפילה למונדיאל. במוקדמות יורו 2016 סיימה אוקראינה שלישית בבית והעפילה לשלב הפלייאוף מול סלובניה. אוקראינה ניצחה 0–2 במשחק הראשון וסיימה בתיקו 1-1 בגומלין ובכך העפילה לטורניר הגמר בפעם השנייה בתולדותיה ולראשונה דרך טורניר המוקדמות. בטורניר הגמר הודחה אוקראינה בשלב הבתים לאחר הפסדים לגרמניה, צפון אירלנד ופולין. היא סיימה את הטורניר ללא נקודות וללא שער זכות. אוקראינה העפילה ליורו 2020 בפעם השלישית ברציפות. בשלב הבתים הפסידה 3-2 להולנד, ניצחה 1-2 את צפון מקדוניה והפסידה 1-0 לאוסטריה. אוקראינה סיימה במקום השלישי בבית והעפילה לשמינית גמר היורו לראשונה בתולדותיה כקבוצה בעלת המאזן הרביעי בטיבו מבין אלו שסיימו במקום השלישי. בשמינית הגמר גברה אוקראינה על שוודיה 1-2 משער ניצחון של ארטם דובביק בתוספת הזמן של ההארכה ובכך העפילה לראשונה בתולדותיה לרבע הגמר. ברבע הגמר הובסה אוקראינה 4-0 על ידי אנגליה והודחה. אוקראינה העפילה ליורו 2024 בפעם הרביעית ברציפות דרך פלייאוף ליגת האומות בעקבות ניצחונות על בוסניה והרצגובינה ואיסלנד, לאחר שבבית המוקדמות הקשה סיימה שלישית אחרי אנגליה ואיטליה. בטורניר הגמר הובסה אוקראינה 3-0 על ידי רומניה ובהמשך גברה 1-2 על סלובקיה וסיימה בתיקו 0-0 עם בלגיה. אוקראינה סיימה אחרונה בבית עם 4 נקודות, כמו יתר הנבחרות בבית, אך עם הפרש שערים נחות מהן והודחה. משחקי תיקו כוללים גם משחקים שהוכרעו בבעיטות הכרעה ויקטור פרוקופנקו אנטולי קונקוב יוז'ף סאבו ולרי לובנובסקי לאוניד בוריאק אולג בלוחין אלכסיי מיכאיליצ'נקו מירון מרקביץ' מיכאילו פומנקו אנדריי שבצ'נקו להלן סגל נבחרת אוקראינה ליורו 2024 נתוני ההופעות והשערים נכונים ל-26 ביוני 2024 נכון ל-26 ביוני 2024. שחקנים מודגשים הם שחקנים שעדיין פעילים בנבחרת. מדיה וקבצים בנושא נבחרת אוקראינה בכדורגל בוויקישיתוף נבחרת אוקראינה באתר התאחדות הכדורגל האוקראינית דירוג לנבחרות לאומיות לגברים באתר פיפ"א החל מאוגוסט 1993 – אז החל דירוג פיפ"א לנבחרות גברים בכלל